《再和贾仲武游狼山》
宋代·刘弇

寻春古原头，林梢过朝霂。狼山连东南，擅美此其独。

抟鹏岌骇连，泼黛森孤麓。宜樵叶堆松，供茹萌抽竹。

区区介丘北，回视一何䠞。浑疑杳霭中，爽气每先蓄。

掬泉弄幽清，渴肺初欣沃。嘘云出羽盖，入鸟洞胸腹。

茫茫宇宙间，千里得寸目。照发射冷翠，袭裳来远馥。

根株吐乾坤，要会控水陆。高跻顶初绝，却转道弥复。

楩楠间桐槠，干霄非一木。覃覃辟宝构，殿阁辉丹绿。

禅客稻饵珠，骚人楮留玉。游嫌后时追，赏贵前期卜。

眷彼市井徒，乾没走丹毂。老死不一到，动辍取挛束。

谁知吾辈游，趣尚非搐缩。拂衣便成往，握手不嫌黩。

句外气争豪，禅中机斗速。无为苦役役，坐自绊驰足。

纷纷簿领间，与物商直曲。会须摆红尘，更著轻鞭逐。

作者简介：刘弇（1048-1102）字伟明，号云龙，安福（今属江西）人。元丰进士。知嘉州峨眉县，改太学博士。元符中，进南郊大礼赋，除秘书省正字。徽宗时，改著作佐郎、实录检讨官。崇宁元年卒，年五十五。《宋史》有传。著有《龙云集》三十二卷，词有《彊村丛书》本《云龙先生乐府》一卷。